কলাইগাঁও সমষ্টিৰ ননৈৰ বাঢ়নী পানীয়ে কলাইগাঁও অঞ্চলৰ বহুকেইখন গাঁৱৰ শস্য নষ্ট কৰে । কলাইগাঁও আঞ্চলিক ছাত্ৰ সন্থা আৰু অসম জাতীয়তাবাদী যুৱ ছাত্ৰ পৰিষদৰ কলাইগাঁও আঞ্চলিক সমিতিৰ নেতৃত্বত স্থানীয় ৰাইজ বান্ধ নিৰ্মাণৰ বাবে ওলাই আহিল । চৰকাৰৰ সহায় নোহোৱাকৈ ৰাইজেই নিৰ্মাণ কৰিলে নদী বান্ধ। এনে কাৰ্যৰ বাবে অঞ্চলবাসী আজি সকলোৰে ওচৰত কৃতজ্ঞতাৰ প্ৰাত্র । নদীবান্ধ কাৰ্যত দৰং জিলাৰ যুৱ নেতা হুমায়ুন কবিৰো উপস্থিত থাকে।
স্বাভাৱিকতে প্ৰশ্নৰ উদয় হয় ৰাইজৰ মনত--- কিয় বছৰ বছৰ ধৰি সকলো দলৰেই চৰকাৰ সমূহে অসমৰ বান সমস্যা সমাধানত ব্যৰ্থ হৈ আহিছে? অসমীয়া সংবাদ পত্র "আমাৰ অসম"ত ১৩ মাৰ্চত প্ৰকাশ পোৱা তথ্যমতে ২০১৮-২০১৯ বৰ্ষত আৱন্টিত পুঁজিৰ বুজন পৰিমানৰ ধন ব্যয়ত ব্যৰ্থ অসম চৰকাৰৰ প্ৰায়বোৰ বিভাগ। জলসম্পদ(বান নিয়ন্ত্ৰণ) বিভাগক বৰ্ষটোত ১,১৪০.৯২ কোটি টকা আবন্টন দিয়া হৈছিল আৰু ব্যয় কৰিলে ৬৫৮.৪৯ কোটি টকা । ব্যয়ৰ হাৰ মাত্র ৫৮ শতাংশ। আনহাতে ২০১৭-২০১৮ বৰ্ষত জলসম্পদ(বান নিয়ন্ত্ৰণ) বিভাগে মাত্র ২১শতাংশহে ব্যয় কৰিছিল । নিজৰ সমস্যা নিজেই সমাধান কৰাৰ অভিপ্ৰায়ৰে কলাইগাঁওবাসীয়ে এনে মহৎ প্ৰচেষ্টা হাতত ল'লেও বানপানীৰ দৰে এটা ৰাষ্ট্ৰীয় সমস্যাৰ স্থায়ী সমাধান কৰিবলৈ ক্ষোভেৰে চৰকাৰক দাবী জনায় ।
